Un elev de clasa a VIII-a a provocat un incident de proporții în școală, ignorând avertismentele profesorilor cu privire la fumat, și s-a urcat pe un dulap, făcând gesturi obscene către o profesoară. A fost luat la secție de Poliție, amendat, iar la întoarcere a bătut un profesor.
Scandalul a avut loc la Colegiul Național "Alexandru Papiu Ilarian" din Târgu Mureş, Poliția fiind chemată pentru a-l calma și a-l duce la sediu pe elev, unde a fost amendat. Cu toate acestea, la întoarcerea la școală, comportamentul său deviant a continuat, iar un cadru didactic a devenit victima violenței sale, fiind lovit cu pumnii și picioarele. Potrivit unui comunicat emis de Poliția Județeană Mureș, primul incident a avut loc luni, în jurul orei 10 dimineața, iar polițiștii au trebuit să intervină din nou, la nici trei ore după aceea.
"Tânărul a manifestat un comportament necooperant față de polițiști, fiind imobilizat și condus la sediul Poliției Târgu Mureș, unde a fost invitată și mama acestuia, pentru clarificarea stării de fapt și lămurirea situației. De asemenea, tânărului i-a fost aplicată o amendă de 500 de lei pentru încălcarea ordinii şi liniştii publice. În jurul orei 12.35, polițiștii au fost sesizați de către reprezentanții aceleiași unități de învățământ cu privire la o faptă de agresiune. La fața locului, polițiștii au stabilit că același tânăr ar fi aplicat lovituri cu pumnii și picioarele cadrului didactic îndrumător, manifestându-se recalcitrant în continuare", a transmis Poliția Mureș.